钦定古今图书集成/理学汇编/学行典/第232卷
## 钦定古今图书集成/理学汇编/学行典/第232卷

| 钦定古今图书集成 理学汇编 第二百三十二卷 |

| |

钦定《吉今图书集成理学汇编学行典》。

第二百三十二卷《目录》。

《孝弟部·纪事》二

《孝弟部·杂录》

《学行典》第二百三十二卷。

《唐书张道源传》：“道源年十四，居父丧，士人贤其孝。县
令郭湛署所居曰复礼乡至孝里。”

《温大雅传》：“大雅弟彦博。彦博子振。历太子舍人。居丧
以毁卒。”

《李𪟝传》：𪟝性友爱，其姊病，尝自为粥而燎其须。姊戒
止，答曰：“姊多疾而𪟝且老，虽欲数进粥，尚几何？”
《薛万均传》：万均弟万备有至行，居母丧，庐墓前。太宗
诏表异其门。

《苏世长传》：“世长父振，周宕州刺史，建威县侯。世长以
父死王事，有诏袭爵号，踊不自胜，帝奭然改容。”
《窦威传》：威从兄子抗侍父疾，束带五旬不弛，居丧哀
癯过常。
《房元龄传》：“元龄父疾，十旬不解衣，及丧，勺饮不入口
五日。”

《王方翼传》：“方翼早孤，哀毁如成人，时号孝童。”

《韩思复传》：“思复少孤，年十岁，母为语父亡状，感咽几
绝。”

《吕才传》：“才子方毅，母丧，以毁卒，布车从母葬。通人郎
馀，令以白粥元酒生刍祭路隅，世共哀之。”

《裴守真传》：“守真早孤，母丧，哀毁癯尽，养寡姊谨甚，士
林推其礼法。永淳初，关中旱，悉禀禄奉姊及诸甥与
妻息，恶食不赡也。”

《路敬淳传》：“敬淳居亲丧，倚庐不出者三年。服除，号恸
入门，形容癯毁，妻不之识。”
《殷践猷传》：“践猷以叔父丧，哀恸欧血而卒。践猷子寅
为永宁尉，贬澄城丞，病且死，以母萧老不忍诀。及殓，
其子亮断指翦发，置棺中自誓，事祖母如寅在其后，
侍萧疾，不脱衣者数年，有白燕巢其楣。”

《刘袆之传》：“袆之父子翼，在隋为著作郎，峭直有行。贞
观初召之，辞以母老，诏许终养。江南道巡察使李袭
誉嘉其孝，表所居为孝慈里。”

《张文瓘传》：“文瓘字稚圭，贝州武城人。幼孤，事母兄以
孝友闻。”

《崔融传》：“融曾孙从为推官，以母丧免。兄弟庐墓，手蓺
松柏。丧阕，不应辟命。”

《裴守真传》：“守真曾孙行立，重然诺，学兵有法。母亡，泣
血几毁。”

《安金藏传》：“金藏于神龙初遭母丧，葬南阙口，营石坟，
昼夜弗息。地本卬燥，泉忽涌流。庐之侧李冬有华，犬
鹿相扰。本道使卢怀慎上其事，诏表阙于闾。”

《毕构传》：“构居亲丧，毁棘甚，已除犹屏处丘园。后丧继
母，而二妹襁褓，身鞠养至成人。弟栩以太府主簿留
司东都，闻构疾，驰归，哀毁如大丧，虽变服未尝笑，天
下称其友悌。”

《李日知传》：“神龙初，日知为给侍中。母老病，取急调侍，
数日，须发辄白。母未及封而卒，方葬，吏乃赍赠制，日
知殒绝于道，左右为泣，莫能视。巡按使路敬潜欲表
其孝，使求状，辞不报。”

《李昭德传》：“昭德迁侍御史。母卒，庐墓侧。负土成坟。帝
遣使就吊。表异其闾。”

《段秀实传》：秀实六岁，母疾病，不勺饮者七日，病闲乃
肯食，时号“孝童。”

《崔沔传》：“沔事亲笃孝，有才章，擢进士。睿宗召授中书
舍人。以母病东都不忍去，固辞求侍。更表陆浑尉郭
邻，太乐丞封希颜、处士李喜，以代己处。诏改虞部郎
中。及为太子左庶子，母亡，受吊庐前，宾客未尝至柩
室。语人曰：‘平生非至亲，不升堂入谒，岂以存亡变礼
邪’。”中书令张说数称之。

《狄仁杰传》：仁杰授并州法曹参军，亲在河阳，仁杰登
太行山，反顾见白云孤飞，谓左右曰：“吾亲舍其下。”瞻
怅久之，云移乃得去。

《崔衍传》：衍继母李不慈，衍父伦自吐蕃归，李敝衣以
见，问故，曰：“衍不吾给。”伦怒，召衍，将袒而鞭之，衍涕泣
无所陈。伦弟殷趋白：“衍所禀举送夫人所，尚何云？”伦
悟，由是谮无入。父卒，事李益谨，岁为李子郃偿负不
胜计，故官刺史，妻子仅免饥寒。

《张九龄传》：“九龄居父丧，哀毁，庭中木连理。后为工部
侍郎，知制诰，数乞归养母，诏不许，以其弟九皋九章
为岭南刺史，岁时听给驿省家。迁中书侍郎，以母丧
解，毁不胜哀，有紫芝产坐侧，白鸠白雀巢家树《韦思谦传》：“思谦子嗣立，与承庆异母少友悌，母遇承
庆严，每笞辄解衣求代，母不听，即遣奴自捶，母感悟
为均”爱。世比《晋王览》，

《陆元方传》：“元方子景融，于象先后母弟也。象先被笞，
景融谏，不入则自楚。母为损威，人多其友。”

《王勃传》：“勃弟助七岁丧母，哀号，邻里为泣。居父忧，哀
毁骨立。”

《李朝隐传》：“朝隐授岐州刺史，母丧解，召为扬州大都
督府长史，固辞见听。时年已衰，而笃于孝，自致毁瘠，
士人以为难。”

《杨炎传》：“炎居父丧，庐墓侧，号慕不废。声有紫芝白雀
之祥，诏表其闾。炎三世以孝行闻，至门树六阙，古所
未有。”

《孙逖传》：“逖子成，推荫仕洛阳长安令。兄宿为华州刺
史，因悸病。喑成请告往视，不待报辄行。代宗嘉其悌，
不责也。”

《伊慎传》：“慎丧母，将合葬而不知父墓，昼夜哭，梦若有
导者，既发之，旧志可按也，乃得葬。”

《冯宿传》：宿父子华庐亲墓，有灵芝白兔，号“孝冯家。”
独孤及传及子郁。郁子庠丧父始十岁，有至性，闻呼
父官及吊客来，辄号恸几绝。

《牛僧孺传》：僧孺子蔚，蔚子徽，举进士，累擢吏部员外
郎。乾符中，蔚避地于梁，道病，徽与子扶蓝舆历阁路，
盗击其首，血流面，持舆不息。盗迫之，徽拜曰：“人皆有
父，今亲老而疾，幸无惊骇。”盗感之，乃止。及前谷，又逢
盗，辄相语曰：“此孝子也。”共举舆舍之，家进帛裹创，以
𫗴饮奉。蔚留信宿去。

《崔元亮传》：“贞元初，元亮擢进士第，累署诸镇幕府。父
丧，客高邮，卧苫终制，地下湿，因得痹疾。”

《孔巢父传》：“巢父子戢，字方举。初父死难，诏与一子官，
补修武尉，不受，以让其兄戡。”

《柳公绰传》：“公绰性孝友，居丧毁慕，三年不澡沐。事后
母薛谨甚，虽姻属不知非薛所生。外兄薛宫早卒，为
育其女嫁之。”

《丁公著传》：公著三岁丧母，七岁见邻媪抱子，哀感不
肯食，请于父绪，愿绝粒学《老子》道。父听之。稍长，父勉
敕就学，举明经高第，授集贤校书郎，不满秩辄去，侍
养于家。父丧，负土作冢，貌力癯惙，见者忧其死孝。观
察使薛苹表上至行，诏刺史吊问，赐粟帛，旌其闾。
《刘子元传》：子元子浃，浃子敦儒，家东都。母病狂易，非
笞掠人不能安，左右皆亡去，敦儒日侍疾，体常流血，
母乃能下食，敦儒怡然不为痛隐。留守韦夏卿表其
行，诏标阙于闾。元和中，权德舆复荐之，乃授左龙武
军兵曹参军，分司东都。在母丧，毁瘠几死，时谓“刘孝
子。”

《韦处厚传》：处厚事继母以孝闻，亲没，庐墓终丧。
《王敬武传》：敬武子师范，为平卢节度留后。师范喜儒
学，谨孝，于法无所私。舅醉杀人，其家诉之，师范厚赂
谢诉者不置。师范曰：“法非我敢乱。”乃扺舅罪，母恚之。
师范立堂下，日三四至不得见，三年拜省户外，不敢
懈。以青州父母所籍，每县令至，具威仪入谒，令固辞，
师范遣吏挟坐拜廷中乃出。或谏不可，答曰：“吾恭先
世，且示子孙不忘本也。”

《五代史崔棁传》：棁性至孝，其父涿病，不肯服药，曰：“死
生有命，何用药为？”棁屡进医药不纳。每宾客问疾者，
棁辄迎拜门外，泣涕而告之，涿终不服药而卒。棁居
丧哀毁，唐明宗以为监察御史，不拜。

《南唐李昪世家》：“江州陈氏，宗族七百口，每食设广席，
长幼以次坐而共食。有畜犬百馀，共一牢食，一犬不
至，诸犬为之不食。”

《辽史耶律涤鲁传》：涤鲁拜南府宰相，虽贵愈谦。初为
都点检，扈从猎黑岭，获熊。上因乐饮，谓涤鲁曰：“汝有
求乎？”对曰：“臣富贵逾分，不敢他望，惟臣叔先朝优遇，
身没之后，不肖子坐罪籍没，四时之荐享诸孙中，得
赦一人以主祭，臣愿毕矣。”诏免籍，复其产，子燕五。
《铎卢斡传》：铎卢斡幼警悟异常儿。三岁失母，哭尽哀，
见“者伤之。”

《萧乌野传》：“乌野性孝弟。兴宗时为护卫太保，佐耶律
仁先平重元乱，以功加团练使。寻以母老，归养于家。
母亡，尤极哀毁。”

《萧阳阿传》：“阳阿父卒，自五蕃部亲挽丧车至奚王岭，
人称其孝。”

《宋史张齐贤传》：“齐贤知定州，以母老不愿往。未几，丁
内艰，水浆不入口者七日，自是日啖粥一器，终丧不
食酒肉蔬果。”

《王济传》：“济父恕，开宝时知秀州。会盗起，城陷，为盗所
杀，将并害济。济伏柩号恸，谓贼曰：‘吾父已死，吾安用
生为。但恨力不能杀汝，以报父仇尔’。”贼义之，舍去。
《颜衎传》：衎为河阳三城节度副使，检校左庶子，知州
事。居半岁，得家问。父在青州有疯痹疾，衎不奏，弃官
去侍疾，不复有仕宦意。岁馀父疾不能起，衎亲自掬矢，未尝少倦。

《刘温叟传》：温叟事继母以孝闻，虽盛暑非冠带不敢
见。五代以来，言执礼者，推温叟焉。

《李穆传》：“穆性至孝，母尝卧疾，每动止转侧，皆亲自扶
掖，乃称母意。后穆坐秦王事属吏，其子惟简绐祖母
以穆奉诏鞠狱台中。及责授为省郎，还家亦不以白
母。每隔日阳为入直，即访亲友，或游僧寺，免归，暨于
牵复，母终弗之知。及居丧思慕，以至灭性。”

《查道传》：道母尝病思鳜羹方，冬苦寒，市之不获，道泣
祷于河，凿冰取之，得鳜尺许以馈，又割臂血写佛经，
母病寻愈。

《范廷召传》：“廷召父铎，为里中恶少年所害。廷召年十
八，手刃父仇，剖其心，以报父墓。”

《马元方传》：“元方父应图，尝知顿丘县。太宗攻幽州，应
图部刍粮，没敌中。元方去发为浮屠，闲行求父尸不
得，诉于朝。上哀之，为官其兄元吉。”

《李谘传》：“谘幼有至性，父文捷出其母，谘日夜号泣，食
饮不入口，父怜之而还。其母遂以孝闻。”

《张观传》：“观为吏部侍郎，兼御史中丞。以父居业高年
多病，请便郡，以观文殿学士知许州，月馀，拜左丞。丁
父忧，哀毁过人，性至孝，初为秘书郎，其父方为州从
事，因上书愿以官授父。真宗嘉之，以居业为京官。及
观贵，居业繇恩至太府卿。居业尝过洛，嘉其山川风
物，曰：‘吾得老于此足矣’。观于是买田宅，营林榭，以适”
其意，蚤起奉药膳，然后出视事，未尝一日废也。
《张存传》：存性孝友，尝为蜀郡，得奇缯文锦以归，悉布
于堂上，恣兄弟择取。常曰：“兄弟，手足也。妻妾，外舍人
耳，奈何先外人而后手足乎？”

《蒋偕传》：“偕字齐贤。父病，尝刲股以疗。父愈，诘之曰：‘此
岂孝邪’？曰：情之所感，实不自知也。”

《苏颂传》：“颂知婺州，方溯桐庐，江水暴迅，舟横欲覆，母
在舟中几溺矣。颂哀号赴水救之，舟忽自正。母甫及
岸，舟乃覆，人以为纯孝所感。”

《陈琰传》：琰为监察御史，丁父丧，哀毁，坟木连理。
《周尧卿传》：尧卿年十二丧父，忧戚如成人，见母则抑
情忍哀，不欲伤其意。母知而异之，谓族人曰：“是儿爱
我如此，多知孝养矣。”卒能如母之言。及母丧，倚庐三
年，席薪枕块，虽疾病不饮酒食肉。既葬，慈乌百数，衔
土集垄上，人以为孝感所致。于兄弟尤笃友爱。
《孔武仲传》：“武仲丧二亲，毁瘠特甚，右肱为不举。”
《黄庭坚传》：“庭坚性笃孝，母病弥年，昼夜视颜色，衣不
解带。及亡，庐墓下，哀毁得疾几殆。”

《孙唐卿传》：“唐卿丁父忧，毁瘠呕血而卒，诏赙其家。”
《杨察传》：“察弟寘举进士第一，通判润州，以母忧不赴，
毁瘠而卒，时人伤之。”

《张根传》：“根性至孝，父病蛊，戒盐，根为食淡。母嗜河豚
及蟹，母终，根不复食。母方病，每至鸡鸣则少苏，后不
忍闻鸡声。”

《司马光传》：“光子康，事父母至孝，丁母忧，勺饮不入口，
三日，毁几灭性。”

《刘诜传》：“诜居母丧尽礼，有双芝生墓侧，人以为孝感
所致。”

《王庠传》：庠，荣州人，累世同居，号义门。王氏年十三，居
父丧，哀愤深切，谓弟序曰：“父以直道见挤，母抚柩誓
言，期我兄弟成立”，赠复父官，乃许归葬，相与勉之。后
以弟序升朝赠父官，始克葬。葬而母卒，终丧复举八
行，事下太学，大司成考定为天下第一，诏旌其门。
《邓肃传》：肃居父丧，哀毁逾礼，芝产其庐。

《王十朋传》：十朋事亲孝，终丧不处内。友爱二弟。郊恩
先奏其名，没而二子犹布衣，书室扁曰：“不欺。”每以诸
葛亮、颜真卿、寇准、范仲淹、韩琦、唐介自比，朱熹、张栻
雅敬之。

《曾几传》：“几事亲孝，母死蔬食十五年。”

《虞允文传》：“允文以父任入官，丁母忧，哀毁骨立，既葬，
朝夕哭墓侧。墓有枯桑，两乌来巢，念父之鳏且疾，七
年不调，跬步不忍离左右。”

《汪应辰传》。“应辰笃友爱，尝以先畴逊其兄衢，虽无屋
可居，不顾也。”

《洪拟传》：“拟还居镇江。赵万叛兵逼郡，守臣赵子崧战
败遁去，拟挟母出避，遇贼至，欲兵之，拟曰：‘死无所避，
愿勿惊老母’。贼舍之，他贼又至，临以刃，拟指其母曰：
‘此吾母也，幸勿怖之’。贼又舍去。”

《赵希传》希。扶父丧归，道遇寇，左右骇散。希拊
棺恸哭不慑，寇义而去。

《金安节传》：“安节至孝，居丧有礼，与兄相友爱，田业悉
推与之。”

《程公许传》：“公许少知孝敬。大母侯疾，公许不交睫者
数月。病革，尝其痰沫。既卒，哀毁逾制。”

《李庭芝传》：“庭芝，汒人，十二世同居，号义门李氏，后徙
随之应山县。金亡，襄汉被兵，又徙随，然特以武显。庭
芝生时，有芝产屋栋《马廷鸾传》：廷鸾甘贫力学，既冠，里人聘为童子师，遇
有酒食馔，则念母藜藿不给，为之食不下咽。

《金史刘焕传》：“宋末兵起，城中久乏食，焕尚幼，煮糠核
而食之，自饮其清者，以𬪩厚者供其母，乡里异之。”
《女奚烈守愚传》：“守愚性至孝，父没时年十五，营葬如
礼。母丧，勺饮不入口三日，终丧未尝至内寝。太常寺
劝农司交辟，守愚皆不听。”

《石抹元传》：“石抹元七岁丧父，号泣不食者数日。十三
居母丧如成人。”

《耶律安礼传》：“安礼幼孤，事母以孝闻。辽季，闲关避难，
未尝一日怠。温凊入朝，当路者重其行义，使主帅府
文字，授左班殿直。天眷初，从元帅于山西，母丧不克
归葬。主帅怜之，赙礼甚厚。安醴冒大暑，挽柩行千馀
里，哀毁骨立，行路嗟叹。”

《任熊祥传》：“熊祥事母以孝闻，母没时，熊祥年已七十，
不食三日，人皆称之。”

《元史金履祥传》：“履祥从曾祖景文，以孝行著称。父母
疾，斋祷于天，而灵应随至。事闻于朝，为改所居乡曰
‘纯孝’。”

《耶律希亮传》：希亮性至孝，困厄遐方，家资散亡己尽，
仅藏祖考画像，四时就穹庐陈列致奠，尽诚尽敬。朔
漠之人，咸相聚来观，叹曰：“此中土之礼也。”

《斳德进传》：德进父祥，金末兵乱，与母相失，母悲泣而
盲，祥访得之，䑛其目，百日复明，人称其孝。
《杨恭懿传》：“恭懿父没，水浆不入口五日，居丧尽礼
不忽。”《木传》：“木素贫，躬自爨汲，妻织纴以养母。后因使
还，则母已卒，号恸呕血，几不起。”

《察罕传》：“察罕天性孝友，田宅之在河中者，悉分与诸
昆弟，昆弟贫来归者，复分与田宅。”

《乌古孙泽传》：“泽为福建廉访使，以母年逾八十，求归
养长沙。岁馀母丧，泽以哀毁卒。”

《赵炳传》：“炳幼失怙恃，鞠于从兄。岁饥，往平州就食，遇
盗欲杀之，兄解衣就缚，炳年十二，泣请代兄，盗惊异，
舍之而去。”

《明外史叶仪传》：“仪门人何寿朋，举孝廉，以二亲俱老
辞。父没，舍所居宅，易地以葬。学者因其自号，称曰‘归
全先生’。”

《张以宁传》：以宁门人。裕伯，大名人。仕元，累官至福建
行省郎中。遭世乱，避地上海养母。母卒，居丧尽礼。张
士诚据姑苏，遣人招之，不纳。吴元年，太祖命中书省
檄起之，裕伯对使者曰：“食元禄二十馀年，而背之，不
忠也。母丧未终，忘哀而出，不孝也。”乃上书中书省，固
辞。

《桂彦良传》：“彦良同时有萧岐者，五岁而孤，事祖父母
以孝闻。”

《蔡迁传》：“陈文早丧父，奉母至孝。元季挈家归太祖，积
官都督佥事，卒封东海侯，谥孝勇。”明臣得谥“孝”者，文
一人而已。

《师逵传》：“逵少孤，事母至孝。年十三，母疾，思藤花菜，逵
出城南二十馀里求得之。及归，夜二鼓，道遇虎，逵惊
呼天，虎舍之去，持还奉母，母疾遂愈。后母卒，庐墓侧，
不饮酒食肉者三年。”

《高巍传》：“巍母萧有痼疾，巍侍左右，至老无少懈。母死，
蔬食，庐墓三年。”

《范祖干传》：“祖干事亲孝，父母皆八十馀而终，悲哀三
年如一日。有司以闻，命表其所居曰：‘纯孝坊，学者称
为纯孝先生’。”

《王永和传》：“永和少至孝，父病，伏枕十八年，侍汤药无
少懈。”

《郑辰传》：辰为人重义轻利，初登进士，产悉让兄弟。
《黄润玉传》：润玉五岁，侍母疾，夜不就寝。永乐初，徙南
方富民实北京，润玉请代父行，官少之，对曰：“父去日
益老，儿去日益长。”官异其言，许之。

《陈济传》：“陈继奉母至孝，有司上其事，使御史廉之。继
方随母行，灌母饮以壶浆，拜而后饮。帝闻嗟异，府县
交荐，以母老辞不就。母卒，哀毁过人。”

《邹济传》：“济字汝周，事母以孝闻。”

《曹端传》：端事父母至孝。父初好释氏，端为《夜行烛》一
书进之，谓佛氏以空为性，非天命之性；老氏以虚为
道，非率性之道。父欣然从之。遭二亲丧，五味不入口，
既葬，庐墓六年。

《马谨传》：“谨性至孝，宣德二年举进士，遭父母忧，亲负
土以葬。”

《阎禹锡传》：“禹锡父端卒，禹锡方九岁，哭父几至灭性。
正统元年，除昌黎训导，以母丧归，庐墓三年，哀动其
乡人。事闻，诏以孝行旌其闾。”

《王得仁传》：“得仁名仁，以字行，本谢姓，父避仇外家，因
冒王氏。得仁五岁丧母，哀号如成人。”

《李侃传》：“侃正统七年进士，授户科给事中。值也先逼
京师，时父母在容城，侃晓夜悲泣乞假，冒白刃迎养
之《刘珝传》：“珝初遭母忧，庐墓三年。比归，侍父尽子道。父
没，复庐于墓。”

《吕原传》：“原于正统间进翰林院学士，遭母丧，水浆不
入口三日，诏葬毕即起视事。原乞终制，不允。乃之景
州，启父兄殡归葬，舟中寝苫哀毁，体素丰，至是羸瘠，
抵家甫襄事而卒。”

《黄孔昭传》：“孔昭年十四，遭父母丧，哀毁骨立。”

《林鹗传》：“鹗事生母孝谨，母稍不怡，必跪请，得其欢乃
已。”

《邵宝传》：宝三岁而孤，事母过氏至孝。甫十岁，母疾，为
文告天，愿减己筭，延母年。及终养归，得疾，左手不仁，
犹朝夕侍亲侧不懈。

《姜洪传》：“洪除卢氏知县，有民姜仲礼愿代父死罪，洪
奏免之。”

《马中锡传》：“中锡父伟为唐府长史，以直谏忤王，械送
京师，而尽缧其家人。中锡以幼免，乃奔诉巡按御史，
御史言于王，释其家。复奉母走京师诉冤，父冤乃得
白。”

《杨黼传》：“黼好学，庭前有大桂树，上缚板题曰‘桂楼’。”偃
仰其中，歌诗自得。躬耕数亩，以供甘旨，但求亲悦，不
顾馀也。注《孝经》数万言。父母没，为佣营葬。

《沈周传》：周奉亲至孝，父没，或劝之仕，对曰：“若不知母
氏以我为命耶，奈何干升斗禄离膝下。”母与邻媪欢
媪，家被火无所栖，周延与母居，奉之若母。

《韩邦奇传》：“邦奇病，岁馀不能起，弟邦靖药必分尝，食
饮皆手进。后邦靖病亟，邦奇日夜持弟泣，不解衣者
三月。及没，衰绖蔬食，终丧弗懈。乡人为立孝弟碑。”
《何遵传》：“遵同时有李惠校，性至孝。母胡教子严，偶不
悦辄长跪请罪，母悦乃起。正德六年，举进士，授刑部
主事，迎父就养，卒于涂。校奔赴，抱尸痛哭几绝，面有
尘”，以舌舐而拭之。及起故官，帝将南巡，刑曹谏疏，校
所草也。杖将死，大呼曰：“校无恨，恨不见老母耳！”子元
娄，年十一，哭于旁。校曰：“尔读书不多，独不识事君致
身义乎？善事祖母及母，毋愧而父足矣！”

又有林公黼，父母丧，三年蔬粥不入内。

《陈闻诗传》：“闻诗，嘉靖中举于乡，以亲老绝意仕进，亲
没，居丧哀毁。”

《魏校传》：“校同时王敬臣，性至孝，父疽发背，亲自吮舐。
老得瞀眩疾则卧于榻下，夜不解衣，微闻謦欬声，即
跃起问安。事继母如事父，妻失母欢，不入室者十三
载。”

《欧阳德传》：“德族人瑜，母死，庐墓侧，虎环庐，嗥色不为
动。”

《江治传》：“治幼有孝行。年十三为诸生。父坐逋赋系狱，
治鬻所居以偿，不足，则上书谒巡抚孙燧，为父请。燧
试而异之，释其父，馆治别署，给衣食焉。及燧死，宸濠
之难，治缟衣练带，伏棺哭极哀。”

《张后觉传》：“后觉门人赵维新性纯孝，居丧五味不入
口，柴毁骨立，杖而后起，乡人欲举其孝行，力辞之。”
《欧阳东凤传》：“东凤生有至性，年十四丧父，哀毁骨立，
母病逾年，朝夕侍汤药不离侧，母呕血，跪而食之。”
《张栋传》：“栋母卒，栋年已六十，毁瘠骨立，既葬庐墓，已
而疾作，医者劝进酒食，暂归居室，栋不可，竟卒于墓
次。乡”人立《孝子祠》祀之。

《李希孔传》：“希孔敦孝友，万历三十八年进士。忽心动，
告归。归数日，父卒，不饮酒茹荤者三年。”

《胡居仁传》：“居仁性行淳笃，居丧骨立，非杖不能起。三
年不入寝门，与人语，终日不及利禄。”

《许琰传》：“琰幼有至性，尝割股疗父疾。”

《何士晋传》：“士晋父其孝，得士晋晚，族子利其赀，结党
致之死。继母吴氏匿士晋外家，读书稍懈，母辄示以
血衣，十，晋感励，与人言，未尝有笑容。万历二十六年
举进士，持血衣愬之官，罪人皆抵法，人以孝称。”
《瞿景淳传》：“景淳子汝说，五岁而孤，每构文成，必跪荐
父木主前。万历中举进士。”

余继《登传》惟健子。子咸，少孤，事母孝，母疾，不解衣者
逾年。母没，哀毁骨立。

《蔡毅中传》：“毅中有至性，四岁父病，吁天请代。公车时
闻母丧，一恸呕血数升，终丧断酒肉不入内寝。方母
病，盛夏思冰，盂水忽冻，庐居有紫芝白乌千鸦集墓
之异。”

《华允诚传》：“允诚事母，色养备至。母年八十三而终，哀
毁骨立。”

《徐学颜传》：“学颜母疾，衣不解带者三月，祷于天，请以
身代。夜梦神人授药，且识其形色，广觅之，得荆沥，疾
遂愈。父为中城兵马指挥，忤要人下吏，学颜三疏讼
冤，所司隔不上，遍叩诸公卿莫为雪，将置重辟。学颜
号泣争于刑部，不能得，至啮臂血溅于庭，乃获释归。”
弟食指繁，推所居大宅界之，尚义疏财为德。《族党
刘禋传》：“禋，中部人。父尔完，商丘、名山知县。禋事亲孝，
母没于名山，四千里扶榇过剑阁云栈，以肩任之。父少寐，爱听《史记》，禋每夕朗诵，俟父熟寝乃已。崇祯四
年，贼陷中部，禋负父走免。”

《尹梦鳌传》：“崇祯中，流贼寇颍州，有檀之槐者，护母丧
不去，与贼格斗，杀数人，被磔死。”

《吉孔嘉传》：“孔嘉幼时，愬父冤于巡按御史，获释，以孝
称。”

《易道暹传》：“道暹同时有傅可知者，幼失怙，卧柩下三
年。六十丧母，啜粥者亦三年。”

《孝经援神契》：“天子孝，夭孽消灭，景云出游。”

《孝经右契》“内深藏不足为神，外博观不足为明。惟孝
者为能法天之神，丽日之明。”

孝匪形，迺格神。

《孝经内事》：“天子行孝，则景星见。”

王者敬诸父，有差，则火角光明以扬。宋均云：“诸父，伯
仲叔季也。斗为帝车所乘也。角坚刚而居帝前，帝敬
诸父，感天应之也。”

昆弟有亲亲之思，则钩钤入房。宋均云：“钩钤远房则
疏阔。”今昆弟相亲，故天相近，明其友也。

《石林家训孝友训》：司马温公作《迂说》，其一章云：“迂叟
之事君，无他长，能勿欺而已矣。事亲亦然。”此天下名
言也。事君之道，亦未易言。且言事亲：“吾见世人未尝
能免于欺爱子教训子，面从而不行，欺也；己有过失，
隐寂使不闻，欺也；有怀于中，避就不敢尽言，欺也；佯
为美观之事，未必出于情，欺也。曾子丧其亲，水浆不”
入口者七日，而于吾亲无可用之情也。曾子之孝则
至矣。至于“难能不可继”之行，欲以孝闻，则未尝尽其
情也，然且自以为过。夫死而过于难，犹且不敢，况生
而欺之乎！今但能闻教训而一一遵行，不敢失坠，有
过失改悔不复为，不求不闻，但有所怀，必尽告之，秋
毫不敢隐。为人子所当为，不为人子所不当为，文饰
以掠美。如是亦可以言“孝”，则勿欺而已。推是心以施
之，君安有二道哉？

袁采《世范》：“子之于父，弟之于兄，犹卒伍之于将帅，胥
吏之于官曹，奴婢之于主人，不可相视如朋辈，事事
欲论曲直。若父兄言行之失，显然不可掩，子弟止可
和颜几谏，若以曲理而加之子弟，尤当顺受而不当
辩，为父兄者又当自省。”

《郑氏家范》：“子孙须恂恂孝友。见兄长，坐必起，行必以
序，应对必以名，毋以尔我。”

子孙受长上诃责，不论是非，但当俯首默受，毋得分
理。

子孙饮食，幼者必后，长者言语，亦必有伦。

凡遇生朝父母，存者酒果三行，亡者则致恭祠堂，终
日追慕。

林逋《省心录》：“事亲孝者，事君必忠。何以知之？良知故
存，虽妻子不能移其爱。推此以尽为臣之道，则爵禄
安可易其守？子惟知有亲，焉得不孝？臣惟知有君，安
得不忠？所谓良知者，其可忘乎？父慈子孝，兄友弟恭，
相须之理也。然子不可待父慈而后孝，弟不可待兄
友而后恭，譬犹责人以信，然后报之以诚。夫尽己之”
当为，乃君子所以立身之道，非求备于人也。

爱身者，所以孝于亲；爱民者，所以忠于君。

“家不和然后见孝子，国不乱无以见忠臣。”如是则孝
子忠臣不容见于治世也。仆窃疑之，有人能克谐六
亲，钦顺父母家，不使不和，莫大之孝也。有人能引君
当道，将顺正救国，不使之乱，莫大之忠也。

舜之所以为孝者，有顽父、嚚母、傲弟。人不幸而有此，
当克谐如舜，不为甚难。《颜渊》曰：“舜何人也？予何人也？
有为者亦若是。”

内不溺于妻子者，事亲必孝。

以爱妻子之心事亲，则无往而不孝。

“列侯而封，击鲜而食，可以谓之孝乎？”苟有违于亲，不
若贫贱养志之孝也。

曹于汴《语录》：“孝乃百行之原，万善之首。上足以感天，
下足以感地，明足以感人，幽足以感鬼神。所以古之
君子，自生至死，顷步而不敢忘孝焉。”

俗语云：“家有一争子，胜有万年粮。”能谏争于亲，本孝
道之事。

孝子保亲全家之道，当以进谏为心也。且先意承志，
谕父母于道者，其孝大于养亲甘脆者矣；和色柔声，
谏父母于善者，其孝大于拜医求药者矣。《书》称虞舜
曰：“父顽母嚚象傲，克谐以孝。烝烝乂，不格奸良。”以此
也。

《诗》曰：“凡今之人，莫如兄弟。”盖兄弟本一气而分形，乃
同胞共乳，是则举世之人，岂有如兄弟之至亲哉！
张舜典《语录》：尧舜时比屋可封，只是孝弟遍满于宇
内。

《朱之裔语录》：“此身离了‘忠孝’二字，别无可为之事矣。
信友治民皆所以获君，合妻子，翕兄弟，皆所以顺父母。